AAVเก่งราคาปิดเท่าไอพีโอ บิ๊กล็อต2.7พันล้านตามแผน
นักลงทุนไม่ผิดหวัง หุ้น AAV วันแรกไม่ต่ำจอง เปิดสูงสุด 4 บาท เทรดสนั่น บิ๊กล็อต 2,707 ล้านบาท “ทัศพล” ยอมรับหุ้นไม่หวือหวา ภาวะตลาดไม่ดี
1 มิ.ย. 2555

นักลงทุนไม่ผิดหวัง หุ้น AAV วันแรกไม่ต่ำจอง เปิดสูงสุด 4 บาท เทรดสนั่น บิ๊กล็อต 2,707 ล้านบาท “ทัศพล” ยอมรับหุ้นไม่หวือหวา ภาวะตลาดไม่ดี
บริษัท เอเชีย เอวิเอชั่น (AAV) หุ้นน้องใหม่เข้าซื้อขายในตลาดหลักทรัพย์แห่งประเทศไทยเป็นวันแรก (31 พ.ค.) เจอภาวะตลาดหุ้นโดยรวมไม่เป็นใจ ดัชนีเปิดรูดแรงทันที 10 จุด แต่หุ้น AAV สามารถเปิดในราคาสูงถึง 4 บาท หลังจากนั้นมีแรงขายทำกำไร ส่งผลให้ปิดตลาดที่ 3.70 บาท เท่ากับที่เสนอขายให้กับประชาชนทั่วไปเป็นครั้งแรก (ไอพีโอ) และเป็นหุ้นที่มีมูลค่าซื้อขายสูงสุดของวัน จำนวน 4,437 ล้านบาท 
ทั้งนี้ มีรายการซื้อขายหุ้นบิ๊กล็อตจำนวน 731.54 ล้านหุ้น มูลค่ารวม 2,707 ล้านบาท และทำให้ตำแหน่งโบรกเกอร์เปลี่ยนไป โดยบริษัทหลักทรัพย์ (บล.) เมย์แบงก์กิมเอ็ง แชมป์หลายสมัย ตกไปอยู่อันดับที่ 4 มีส่วนแบ่งการตลาดเพียง 6.90% ขณะที่ บล.เครดิตสวิส แซงเป็นอันดับ 1 ส่วนแบ่งมากที่สุด 18.06% ตามด้วย บล.ธนชาต 8.78% 
นายทัศพล แบเลเว็ลด์ ประธานเจ้าหน้าที่บริหาร AAV ผู้ถือหุ้นใหญ่และผู้บริหารสายการบินไทยแอร์เอเชีย เปิดเผยว่า ราคาหุ้น AAV วันแรกไม่หวือหวามากนัก ส่วนหนึ่งอาจมาจากนักลงทุนยังวิตกกังวลกับวิกฤตของยูโรโซน และสถาบันที่จองซื้อหุ้นมักจะเน้นถือลงทุนนานประมาณ 23 ปี 
สำหรับผลงานในไตรมาส 2 จะลดลงจากช่วงไตรมาสแรก เพราะเป็นช่วงนอกฤดูกาลของธุรกิจ แต่จะโตกว่าช่วงเดียวกันของปีก่อน เพราะบริษัทมีการเปิดเส้นทางการบินเพิ่มขึ้น และยอดผู้โดยสารปีนี้จะเพิ่มขึ้นจากปีก่อน
ทั้งนี้ ไตรมาสแรกปีนี้บริษัทมีกำไรสุทธิ 316 ล้านบาท ลดลงประมาณ 28% เทียบช่วงเดียวกันปีก่อนมีกำไรสุทธิ 445 ล้านบาท
น.ส.สุวภา เจริญยิ่ง กรรมการผู้จัดการ บริษัทหลักทรัพย์ ธนชาต ในฐานะที่ปรึกษาทางการเงิน AAV กล่าวว่า เครดิตสวิสจองซื้อหุ้น AAV มากเป็นอันดับ 1 เป็นการทำในนามลูกค้า แต่ตอนนี้ไม่ได้ถือหุ้นแล้วหลังให้ลูกค้าเสร็จ
สำหรับราคาหุ้น AAV วันแรกที่ขึ้นไปสูงสุดถึง 4 บาท ถือว่าดีมากท่ามกลางภาวะดัชนีหุ้นปรับตัวลดลงแรง และหากราคาหุ้นต่ำกว่าจองก็เป็นโอกาสของนักลงทุนที่จะเข้าไปลงทุน 
“หุ้น AAV สามารถถือลงทุนยาวได้ จะได้ผลตอบแทนที่ดี เพราะบริษัทมีฐานะการเงินแกร่ง ส่วนรายได้และกำไรจะโตปีละ 20%”